事君赋
王回 (Song)
北面以受命兮，命同而功则异。矢中心而自赞兮，非有道曷明其所为？盖图国之在人兮，我得之故为贵。若货利之不敢爱兮，奉君欲之所便。役股肱而忘死兮，济君难于已然。岂不输忠而塞报兮，柰何犹憾于天！倬我图而孔臧兮，志常足而名全。阅万物之至众兮，孰一人之至寡。呼同德以佐佑兮，赖先权于取舍。张有司而赋政兮，寄聪明于夙夜。傥虚其人而瘝厥官兮，虽有食而谁暇？汇以进夫贤能兮，罄岩泽而无留。但见朝大夫士兮，暨四方之守侯。咸显任其所知兮，迓交泰之时休。君无为而垂拱兮，我亦退食而优游。昔重华之弼唐兮，拔岳牧与禹稷。文命蹑其近武兮，晤皋陶而谟九德。挚虺夹以相汤兮，美遂良而举直。文公作周衡兮，尚勤训于三宅。其诚可荐于天地兮，况我民之驯格。君臣享其淑问兮，诒万世之矜式。亚斯之不敢缓兮，亦何世而无人。随小大以成功兮，但挟霸而未纯。谅要道之自然兮，如岁运于阳春。迷咫步以它之兮，固治乱之所分。臧仲之蔽展禽兮，坐挂讥于窃位。公孙托摈于仲舒兮，众交诋其疾忌。夫岂不念于善传兮，反贪巧而速累。曾莫望于货之徒兮，犹可以逃罪。彼匠者之构厦兮，操斧墨而自能。使楩楠老于深林兮，斧墨具而焉程？惟得人而事君兮，乃受命而有成，感先儒之话言兮，聊颂箴而一明。